Кубокым я насып хэлъкъым
«Зенит-2» (Санкт-Петербург) — «Спартак-Налшык» (Налшык) — 1:0 (1:0). Ларнакэ (Кипр). «Аммохос-тос» стадион. Мазаем и 14-м. ЦIыхуи 150-рэ еплъащ.
Судьяхэр Борисов (Самарэ), Филиппов (Екатеринбург), Зайнагутдинов (Уфа).
«Зенит-2»: Рудаков, Зуйков, Каккоев, Мильдзихов, Зуев, Бавин, Лесовой (Камышев, 65), Исаев (Плетнёв, 82), Ящук (Евсеев, 57), Чернов (Мустафин, 46), Погребняк (Крапухин, 60).
«Спартак-Налшык»: Антипов, Мэкъуауэ, Дашаев, Мурачёв, Кузнецов, Соблыр (Гъурф, 75), Крамаренкэ (Ахриев, 72), Дроздов, Мухьэммэд, Чхапелие, Ахъядов (Бойчук, 79).
Топыр дигъэкIащ: Погребняк, 20 (1:0).
Дагъуэ къыхуащIащ: Ящук, Дроздовым, Бавиным.
Футбол Лъэпкъ Лигэм и кубокыр къэхьыным теухуауэ Кипрым щекIуэкI зэхьэзэхуэм ипкъ иткIэ «В» гупым щызэрихьэлIа «Зенит-2»-мрэ «Спартак-Налшыкымрэ» пэщIэдзэ зэIущIэхэр фIахьами, бжьыпэр яубыдыну Iэмал иджыри яIэт. Абы папщIэ къыкIэлъыкIуэ джэгугъуэм щытекIуэн хуейт. Аращ зэпэщIэува командитIми ебгъэрыкIуэныгъэр япэ щIрагъэщар.
«Зенит-2»-м зэIущIэр нэхъ жыджэру иригъэжьащ. Санкт-Петербург къикIахэм я ебгъэрыкIуэныгъэхэр зэтраIыгъэн папщIэ ди щIалэхэм хуабжьу гугъу зрагъэхьын хуей хъурт. АрщхьэкIэ етIощIанэ дакъикъэм налшыкдэсхэм яхузэфIэкIа щыIэкъым — я хьэрхуэрэгъухэм угловой къыхата иужькIэ Погребняк Кирилл ди гъуащхьэхъумэхэр бгъэгукIэ ирихри, щхьэкIэ топыр дигъэкIащ.
«Спартак-Налшыкым» зыкъыщищIэжар джэгум и кIэухращ. Мы зэIущIэм къыщыхагъащIэмэ, Футбол Лъэпкъ Лигэм и кубокым зэрыпыкIар къызэгурыIуэ ди щIалэхэр къаруушхуэкIэ ипэкIэ кIуэтащ. АрщхьэкIэ зы топ нэхъ мыхъуми я хьэрхуэрэгъухэм яхудэзыгъэкIыфын абыхэм къахэкIакъым.
Арати, налшыкдэсхэр 0:1-уэ къыхагъэщIауэ зэIущIэр иухащ. Абы къокI ди щIалэхэр иджы зыщIэбэнынур кIэух увыпIэхэм ящыщ зыуэ.
«В» гупым пашэныгъэр щиубыдащ Футбол Лъэпкъ Лигэм и кубокыр нэхъапэм тIэунейрэ къэзыхьа Екатеринбург и «Урал»-р 2:0-у гъубж кIуам хэзыгъэщIа Красноярск и «Енисей»-м.
КъыкIэлъыкIуэ зэIущIэр «Спартак-Налшыкым» мазаем и 17-м иригъэкIуэкIынущ. «В» гупым щекIуэкI зэпеуэм и кIэух джэгугъуэм ар «Урал»-м щыIущIэнущ.
Жыласэ Заурбэч.
